Twee vas ná musikante aangeval, beroof is | Maroela Media
Twee vas ná musikante aangeval, beroof is
Riaan Smit nadat hy aangeval is.
Twee mans van die groep wat na bewering vir Riaan Smit en Luca Hart aangeval het tydens 'n opname vir 'n musiekvideo buite Windhoek, is in hegtenis geneem.
Smit, veral bekend as lid van die rock-groep Crimson House, het die nuus op Facebook bevestig. Hy het gesê die polisie reken hulle sal binnekort die ander verdagtes in hegtenis neem. Van die toerusting wat tydens die aanval gesteel is, is ook teruggevind.
Volgens Smit word hy Woensdag geopereer vir die fraktuur aan sy bokaak. Hy sukkel nog om te glimlag weens die besering aangesien hy senuweeskade opgedoen het, maar dit behoort binne die volgende paar maande te herstel.
Maroela Media het vroeër berig Smit, wat tans in die Kaap bly, het ernstige beserings opgedoen nadat hy met 'n baksteen in die gesig geslaan en met 'n mes in die arm gesteek is.
Marinette Potgieter, 'n agent vir Crimson House, het gesê 'n groep van vyf of ses mans met balaklawas, wat met messe gewapen was, het die twee musikante en drie bemanningslede glo onverwags betrap.
"Dit het veral gelyk asof hulle vir Luca en een van die vroue van die bemanning geteiken het," sê Potgieter. "Riaan het daarom voor hulle ingespring om die vroue te beskerm. Hulle het hom weggestamp en die vroue weer geteiken, maar hy het weer voor hulle ingespring waarna hy met 'n baksteen geslaan is en toe na die grond geval het."
Smit en Hart met hul aankoms in Windhoek.
Die groep is van meer as 20 toerustingitems, wat gebruik is om die musiekvideo te skiet, beroof. Onder dié items tel onder meer kameras, selfone en mikrofone. Die verdagtes het nie Smit se kitaar gesteel nie.
"Luca se mandolien, wat vir haar van groot sentimentele waarde is, is ook in die voorval gesteel," sê Potgieter.
Smit is na die hospitaal geneem waar 'n mediese dokter aanvanklik nié kon sien dat hy 'n fraktuur aan sy bokaak opgedoen het nie. Daar het ook bloedvate in sy oë gebars.
Potgieter moes intussen noodgedwonge twee van Smit se konserte in Namibië kanselleer. Hy het Sondag teruggekeer na Suid-Afrika om Maandag 'n chirurg in die Wes-Kaap te spreek.
"Riaan is ons trooper – hy is 'n regte soldaat. Dis sleg dat ons die konserte moes kanselleer, maar hy sal weer binnekort op die verhoog wees."
Man skiet vrou in straat, neem eie lewe by kerk
Polisie vinniger as in SUID AFRIKA ??
Die Namibiese polisie is skerp lees die vorige komentaar van AO van Graan nie so nutteloos soos die klomp in SA nie hulle verdien hulle salarisse en die mense vertrou hulle om Namibië veilig te hou.
Nee Elizma daai POLISIE werk en soek na misdadigers lees asb Lodewyk Van Graan se kommentaar op vorige artikel .
Dankie aan die Nam polisie se goeie werk!
Ja kyk ons polisiemanne speel nie. Hulle soek nog die ander. Hulle dink hulle kan misdaad pleeg hier maar word gou gou vasgevat. Baie trots op NAMPOL